**Θερινό σχολείο: Η ζωή πέρα από τη μεγέθυνση**

Η μεγέθυνση προβάλλεται εδώ και δεκαετίες ως μέτρο και αναγκαιότητα της προόδου και της ευημερίας παρόλο που οι συνέπειες για τον πλανήτη και τις κοινωνίες είναι πλέον εξαιρετικά δύσκολο να αγνοηθούν. Ο δημόσιος διάλογος τόσο στην έρευνα όσο και στον σχεδιασμό δημόσιων πολιτικών αρχίζει να αποδέχεται προσεγγίσεις της μετα-ανάπτυξης. Εντωμεταξύ, ο μύθος της αέναης μεγέθυνσης έχει αποικήσει όλες τις πτυχές της ανθρώπινης δραστηριότητας. Πέρα από οικονομικές και πολιτικές προτεραιότητες, η επίκληση στη μεγέθυνση έχει διαμορφώσει το συλλογικό μας φαντασιακό αναφορικά με την ίδια την αντίληψη της ζωής. Πρέπει να μεγενθύνουμε την επιχείρησή μας, την κοινότητά μας, την επιρροή και το ακροατήριό μας, ακόμα κι εμείς πρέπει να μεγεθυνθούμε ως άτομα. Αν σταματώντας την τρέλα της μεγέθυνσης, ρισκάρουμε μία κρίση οικονομική και ταυτοτική, τότε το να μην σταματήσουμε αυτήν την τρέλα μας οδηγεί σε κρίση υπαρξιακή. Μεγέθυνση ή όχι; Προκειμένου να καταφέρουμε να απεγκλωβιστούμε από αυτό το λανθασμένο δίλημμα, στρεφόμαστε στα κοινά με στόχο να απομυστικοποιήσουμε τις ιστορίες της μεγέθυνσης και να τις αντικαταστήσουμε με άλλες σύμφωνα με τις οποίες μπορούμε να προσδιορίσουμε τη ζωή μας σε αρμονία με την ανθρώπινη κοινωνία και το περιβάλλον. Τα κοινά, συμπεριλαμβανομένου του πλούτου που κληρονομούμε και δημιουργούμε ως κοινωνία, αποτελούν ένα ζωτικό τομέα της οικονομίας ο οποίος παράγει αξία αλλά η κυρίαρχη αφήγηση δεν του την αναγνωρίζει. Μπορούν τα κοινά να μας καθοδηγήσουν προκειμένου να κατανοήσουμε την εργασία, την τεχνολογία, την οργάνωση - και τη ζωή! - σε μια κοινωνία πέρα από τη μεγέθυνση;

**Πότε**

Το θερινό σχολείο διαρκεί 4 πλήρεις ημέρες: 21/09, 22/09, 23/09, και 24/09 του 2024. Ξεκινάμε στις 09:30 στις 21/09.

**Πού**

Το θερινό σχολείο θα πραγματοποιηθεί στο [Καλέντζι](https://www.discovertzoumerka.com/xorio-kalentzi-9), ένα μικρό χωριό κρυμμένο σε έναν από τους πιο γραφικούς ορεινούς όγκους της Ελλάδας, στο Δήμο Βορείων Τζουμέρκων, 30 χιλιόμετρα από την πόλη των Ιωαννίνων. Η πρόσβαση στο Καλέντζι από τα Ιωάννινα γίνεται μέσω του επαρχιακού δρόμου Ιωάννινα-Πράμαντα. Το Καλέντζι απέχει 20 χλμ. από τους 2 μεγάλους αυτοκινητόδρομους, που οδηγούν είτε στην Αθήνα είτε στη Θεσσαλονίκη, και 35 χλμ. από το αεροδρόμιο των Ιωαννίνων. [Εδώ](https://drive.google.com/file/d/1PF1BS0guaLRtIotSsPzuHyNyaab4ULSU/view) μπορείτε να βρείτε περισσότερες πληροφορίες για ταξίδια και διαμονή στην περιοχή.

**Ομάδες στόχου**

Το θερινό σχολείο απευθύνεται σε μεταπτυχιακούς φοιτητές/ριες και υποψήφιους/ες διδάκτορες/ισσες καθώς και στελέχη του πεδίου με ενδιαφέρον στην πολιτική οικολογία, τις οργανωσιακές σπουδές, την τεχνολογία και τις κοινωνικές σπουδές. Η πολύ καλή γνώση της αγγλικής γλώσσας είναι απαραίτητη.

Περιορισμένος αριθμός θέσεων θα διατεθεί για τους/τις φοιτητές/φοιτήτριες του Τμήματος Κοινωνικής Πολιτικής του ΔΠΘ. Σημαντικό προσόν είναι η παρακολούθηση του μαθήματος Τοπική Ανάπτυξη και Κοινωνική Πολιτική καθώς καλύπτει θεματικές του εν λόγω σχολείου.

**Σκοπός και στόχοι**

Χρειαζόμαστε ένα άλμα πίστης μακριά από την καταστροφή που έρχεται ολοταχώς λόγω της απεριόριστης μεγέθυνσης. Μετά από δύο συνεχόμενα έτη εξερεύνησης θραυσμάτων της ζωής μετά την ανάπτυξη, φέτος ξεκινήσαμε να ανακαλύψουμε εκ νέου την ουτοπία μέσα στους ζοφερούς καιρούς που ζούμε. Διερευνούμε σε βάθος την πραγματικότητα των τοπικών πρωτοβουλιών που βασίζονται στα κοινά για να μάθουμε και να συν-δημιουργήσουμε νέες τέχνες ζωής που βρίσκονται σε αρμονία με την ανθρώπινη και την πλανητική κατάσταση.

Μέσα από αυτές τις διεπιστημονικές συναντήσεις, θα προσπαθήσουμε να αποκαταστήσουμε τον τρόπο με τον οποίο εκτιμούμε, φροντίζουμε και περιθάλπουμε τις συλλογικές μας υποθέσεις μέσω των κοινών, σε όλα τα επίπεδα: την παραγωγή των πραγμάτων και την κάλυψη των κοινωνικών αναγκών, την οργάνωση και τον συντονισμό της γνώσης, της τεχνολογίας, των δεξιοτήτων και των ικανοτήτων, την αναπαραγωγή της ζωής μας και της φύσης και τη σχέση με τα συναισθήματά μας και το ίδιο μας το σώμα, τον χρόνο μας, την προσπάθεια και την επιρροή μας πέρα από την οικονομική παραγωγή. Τα κοινά παρέχουν ένα διάχυτο πλαίσιο που μπορεί να συγκεντρώσει διαφορετικές προοπτικές από τη θεωρία και την πράξη. Οι συντονιστές/ριες και οι φοιτητές/ριες θα συνδημιουργήσουν μια κοινότητα αμοιβαίας μάθησης για να διερευνήσουν και να προβληματιστούν σχετικά με τους βασισμένους στα κοινά τρόπους κατανόησης, δράσης και ύπαρξης.

**Συντονιστές/ριες**

Το θερινό σχολείο είναι μια ευκαιρία για θεωρητική και πρακτική διερεύνηση εναλλακτικών προσεγγίσεων για την τεχνολογία, την κοινωνία και τους τρόπους οργάνωσης. Η οργανωτική ομάδα της συλλογικότητας Life after growth αποτελείται από τους/τις [Άλεξ Παζαΐτης](https://www.postgrowth.life/people/alex-pazaitis/), [Σοφία Αδάμ](https://www.postgrowth.life/people/sofia-adam/), [Μαρία Δημητρίου**-**Τσακνάκη](https://www.postgrowth.life/people/maria-dimitriou-tsaknaki/), [Μάρω Πανταζίδου](https://www.postgrowth.life/people/maro-pantazidou/) και [Ben Robra](https://www.postgrowth.life/people/ben-robra/). Μαζί επιμελούνται θεωρητικές έρευνες γύρω από θέματα όπως η αξία, η κοινωνική αναπαραγωγή και ο χρόνος από μια οπτική μετά την ανάπτυξη, αναμειγνύοντας τεχνικές τυπικής και μη τυπικής εκπαίδευσης, παρέχοντας γνώσεις τόσο από επιστημονικές όσο και από πρακτικές εμπειρίες. Ερευνητές και ακτιβιστές από την κοινότητα του P2P Lab συμβάλλουν με αναστοχαστικές και βιωματικές πρακτικές μάθησης. Περισσότερες λεπτομέρειες σχετικά με τους/τις συντονιστές/ριες θα ανακοινωθούν εν ευθέτω χρόνω.

Ο [Κώστας Λατούφης](https://www.postgrowth.life/people/kostas-latoufis/) και ο [Χρήστος Γιωτίτσας](https://www.postgrowth.life/people/chris-giotitsas/) ασχολούνται με τους/τις συμμετέχοντες για την πρακτική διερεύνηση της τέχνης της ζωής μετά την ανάπτυξη, συγκεντρώνοντας ποικίλες πρακτικές γνώσεις από τοπικές πρωτοβουλίες και οργανώσεις που βασίζονται στα κοινά, όπως το κοινοτικό makerspace [Tzoumakers](https://www.tzoumakers.gr/), το Σχολείο της Γης [Νέα Γουινέα](https://neaguinea.org/en) που αναπτύσσει εργαλεία και πρακτικές για την εκπαίδευση της αυτοδυναμίας και της ανθεκτικότητας σε μια διαδικασία μετάβασης προς ανανεώσιμες πηγές, ο κοινωνικός συνεταιρισμός [Ψηλά Βουνά](https://thehighmountains.org/) που υποστηρίζει την ανάπτυξη και την αποκατάσταση των ορεινών περιοχών και η ενεργειακή κοινότητα [Κοινέργεια](https://www.commonen.gr/). Το τελικό πρόγραμμα και οι συντονιστές/ριες θα επικαιροποιηθούν ανάλογα με τις ανάγκες και τα ενδιαφέροντα της ομάδας, αφού ολοκληρωθεί η διαδικασία επιλογής των συμμετεχόντων/ουσών.

Το θερινό σχολείο διοργανώνεται από το [P2P Lab](https://www.p2plab.gr/el/) του [Τεχνολογικού Πανεπιστημίου του Ταλίν](https://taltech.ee/en/nurkse), το [Post-Growth Innovation Lab](https://postgrowth-lab.webs.uvigo.es/) του [Πανεπιστημίου του Βίγκο](https://www.uvigo.gal/en), το [Τμήμα Κοινωνικής Πολιτικής](https://duth.gr/en/Schools-and-Departments/Faculty-of-Social-Political-and-Economic-Sciences/Department-of-Social-Policy) του [Δημοκρίτειου Πανεπιστημίου Θράκης](https://duth.gr/en) και το [Πανεπιστήμιο του Queensland](https://www.uq.edu.au/).

**Κόστος εγγραφής**

Δεν υπάρχει κόστος εγγραφής

**Αίτηση**

Οι ενδιαφερόμενοι/ες πρέπει αν στείλουν βιογραφικό σημείωμα και μία επιστολή ενδιαφέροντος (1 σελίδα) στα αγγλικά στη διεύθυνση alex.pazaitis@gmail.com. Προθεσμία: 5.5.2025.

Οι φοιτητές/ριες του Τμήματος Κοινωνικής Πολιτικής που ενδιαφέρονται, μπορούν να επικοινωνήσουν με τη Σοφία Αδάμ στο sadam@sp.duth.gr για περαιτέρω πληροφορίες και καθοδήγηση στη διαδικασία της αίτησης.

**Μετακίνηση και διαμονή**

[Εδώ](https://drive.google.com/file/d/1PF1BS0guaLRtIotSsPzuHyNyaab4ULSU/view) μπορείτε να βρείτε επιπλέον πληροφορίες για τη μετακίνηση και τη διαμονή σας. Καθώς δεν υπάρχει κόστος εγγραφής, τα έξοδα μετακίνησης, διαμονής και διατροφής, βαρύνουν τους/τις συμμετέχοντες/ουσες.

**Ευχαριστίες**

Το θερινό σχολείο υποστηρίζεται οικονομικά από το Εσθονικό Συμβούλιο Έρευνας (σύμβαση αριθ. PUTJD1204). Τα σεμινάρια και τα εργαστήρια θα διεξαχθούν σε χώρους που προσφέρονται από τον Δήμο Βορείων Τζουμέρκων και τον Πολιτιστικό Σύλλογο Καλεντζίου. Τους ευχαριστούμε θερμά.

**Απορίες/διευκρινίσεις**

Για οποιαδήποτε απορία επικοινωνήστε με τον Alex Pazaitis, συντονιστή του θερινού σχολείου, στο: alex.pazaitis@gmail.com. Το πρόγραμμα του σχολείου θα ανακοινωθεί μόλις οριστικοποιηθεί η ομάδα των συμμετεχόντων/ουσών.